Diit 84
Pal tɛthä lɔaac rɛy luaak Kuɔth
(Dit gan Kora)
1
Kua luaakdu lɛ nhɔk i̱di,
lö Kuoth Nhial in la
Ruey Ɣɔaa!
2
Go̱o̱r lɔcdä wä rɛy kal Kuɔth,
cu ti lɔcdä kɛnɛ ri̱ŋdä
Kuoth in tëk go̱r.
3
Cu kɛ̈c rɔ̱ jëk ciëŋ,
kä cu li̱k li̱k rɔ lät kä duel,
gua̱a̱th mi bɛ dɛykɛ la
di̱eethɛ thi̱n,
gua̱a̱th mi thieek kɛ yi̱kdu,
lö Kuoth Nhial in la
Ruey Ɣɔaa lö Kuäärä
kä Kuothdä.
4
Puɔ̱th akɛ nɛy tin cieŋ dhɔru,
kä puanykɛ ji̱ ni ciaŋ!
5
Puɔ̱th akɛ nɛy tin te buɔ̱mdiɛn
kɛ ji̱,
nɛy tin go̱o̱r lɔcdiɛn
ni duɔ̱ɔ̱p Dha-yɔn.
6
Kä min wäkɛ kɛ lo̱o̱l Baca
84:6 
Baca 
 Thilɛ gua̱a̱th mi ŋa̱ckɛ kɛ jɛn ciöt ɛmɔ, ni “Baca”. Kä min lotdɛ ɛ ɣöö dɔr mi luɔ̱t mi thil pi̱w ti dëë math thi̱n. Ɛ dɔr mi la tiɛmkɛ ja̱lɛ la ro̱t naath thi̱n kɛ kui̱ rɛ̈w.
cukɛ jɛ jak kä ce̱tkɛ
waŋ pi̱i̱ni,
mi ci nhiaal ruëël jɛ thiäŋ
kɛnɛ wuɔ̱li pi̱i̱ni.
7
Wä nikɛn kɛ buɔ̱m min wä kɛ,
amäni mi cikɛ cop nhiam
Kuɔth kä Dha-yɔn.
8
Kä lö Kuoth Nhial ni Kuoth
in la Ruey Ɣɔaa liŋ palä,
liŋ ɣä lö Kuoth Je-kɔb!
9
Guic ko̱tda lö Kuoth,
guic raandu min
ci mɛk agɔaa!
10
Gɔaa ni ɣöö dëë raan cäŋ kɛl
thuk rɛy kalu,
kä ɣöö dëë raan ni̱n ti
bathdɔɔr thuk guäth
mi dɔ̱ŋ.
Dëë gɔaa ni ɣöö dëë ɣän a gääŋ
thuɔk kal Kuɔthdä,
kä ɣöö dëë cieŋ rɛy kɛmɛkä
gua̱n nyuɔɔni.
11
Kɛ ɣöö Kuoth Nhial ni Kuoth
ce̱tdɛ kɛ cäŋ kɛnɛ ko̱t,
jɛn la ŋunɛ gɔɔy kɛnɛ luth.
Thilɛ mi gɔaa mi la Kuoth Nhial
jɛ a pen nɛy tin
thil bɛ̈ɛ̈l.
12
Aɣ Kuoth Nhial in leny buɔ̱mdɛ
ti diaal,
poth ram in ŋääth ni ji̱!
